SA akteur sterf aan hartaanval | Netwerk24
Deur AJ Opperman 13 Mei 2019 15:21
Die Suid-Afrikaanse akteur Ron Smerczak, wat ook in 'n paar internasionale rolprente verskyn het, is die naweek aan 'n hartaanval dood.
Smerczak, wat aan diabetes gely het, sou later vanjaar 70 jaar oud geword het.
Ron Smerczak sou vanjaar 70 geword het. Foto: Brenda Muller
Volgens sy vrou, Deirdré, was die hartaanval vermoedelik weens sy suikervlakke.
Die teaterregisseur Karoly Pinter is Sondag vroeg die oggend na Smerczak se huis ontbied.
"Ek het omstreeks 09:00 daar aangekom, so hy is waarskynlik laat Saterdagaand dood," sê Pinter.
Smerczak is in Engeland gebore en het aan die Royal Academy of Dramatic Art in Londen gestudeer.
Hy het in sepies soos Generations, Isidingo, 7de Laan en Rhythm City verskyn. Hy was ook in talle toneelstukke soos Damsels in Distress, Tree Boy en Ching Chong Che deur die Afrikaanse skrywer en digter Hans Pienaar, waarin hy die rol van die Argentynse guerilla-leier Che Guevara vertolk het.
Hy het ook in Paul C. Venter se dramareeks Een Skoenlapper verskyn.
Volgens Daphné Kuhn, eienaar van die Theatre on the Square in Sandton, sal hy onthou word vir al die wonderlike werk wat hy hier opgevoer het.
Ron Smerczak as Che Guevara. Foto: Dawid Roux
"Ek was so hartseer toe ek van sy dood verneem het. Hy was 'n briljante akteur. Veral die laaste werk wat hy hier gedoen het, het uitgestaan. Hy het die rol van die dokter in die Britse toneelstuk Blue Orange vertolk. Ek het nie te lank gelede nie na 'n teksvoorlesing van hom gaan luister en hy was weer uitstekend."
Die teaterregisseur Fred Abrahamse onthou Smerczak in toneelstukke in die Baxterteater. Abrahamse was destyds die artistieke direkteur hier.
"Hy was 'n baie energieke mens om mee saam te werk. Ek onthou hom in die toneelstuk Gulls deur die Oostenrykse dramaturg Robert Hewett, waarin hy 'n middeljarige man vertolk het wat as jongmens breinskade opgedoen het. Dit was 'n briljante produksie.
"Hy het aanhoudend gewerk. Hy het dikwels baie lekker karakterrolle vertolk. Hy was baie keer die booswig, maar eintlik was hy so 'n sagte siel. Die laaste keer dat ek hom gesien het, was toe hy kom kyk het na 'n toneelstuk in die Markteater (in Johannesburg), waarvan ek die regisseur was."
James Alexander en Ron Smerczak in Damsels in Distress.
Sy internasionale rolprente sluit in die aksiekomedie Who Am I? met Jackie Chan, akteur van Hongkong en Oosterse gevegskunstenaar, in die hoofrol.
Hy het ook in Leon Schuster se rolprent Oh Shucks! Here Comes UNTAG verskyn.
"Ek onthou nou, hy het 'n Tommie gespeel," sê Schuster die rolprent uit die laat 1980's.
"Hy het dit perfek gedoen. Hy was deel van die UNTAG-troepe (in die fliek) wat in Namibië kom oorneem het.
"Ek het eintlik min met hom te doen gehad daarna. Ons het nou en dan geselsies aangeknoop.
"Maar ek het lekker saam met hom aan die rolprent gewerk. Hy was baie pligsgetrou en getrou op sy pos, met 'n lekker geaardheid. My hart gaan uit na sy gesin."